b'\n_START_ARTICLE_\nCal Rovira (Calafell)\n_START_SECTION_\nDescripci\xc3\xb3\n_START_PARAGRAPH_\nEs tracta d\'un immoble de planta irregular constitu\xc3\xaft per un cos principal amb la planta baixa i dues plantes altes, i per un cos afegit al costat sud-oest amb planta baixa i una part que t\xc3\xa9 planta baixa i pis. La fa\xc3\xa7ana principal \xc3\xa9s orientada al sud-est. En aquesta fa\xc3\xa7ana hi ha un portal de mig punt, de pedra tallada, amb la inscripci\xc3\xb3 seg\xc3\xbcent a la clau: "Pau Batlle Mestra de Casa en lo Any 1758". Alguns dels elements de pedra del portal van ser substitu\xc3\xafts en una intervenci\xc3\xb3 de reforma. Les obertures del cos principal de l\'edifici no mostren una distribuci\xc3\xb3 ordenada. Aix\xc3\xad al costat dret del portal hi ha una finestra rectangular, amb predomini de l\'horitzontalitat, feta amb peces de ma\xc3\xb3. Al primer pis hi ha tres finestres rectangulars verticals, amb clavellinera motllurada, fetes amb elements de pedra tallada. D\'aquestes, nom\xc3\xa9s la situada a l\'esquerra \xc3\xa9s original. Actualment, al segon pis hi ha tres obertures. Dues d\'elles s\xc3\xb3n d\'arc de mig punt i estan fetes amb maons. La situada al costat esquerre \xc3\xa9s original i, antigament, tenia una finestra de dimensions m\xc3\xa9s petites a cada banda. Entre aquestes finestres n\'hi ha una altra, m\xc3\xa9s petita i de forma rectangular vertical, realitzada amb pedra tallada, amb clavellinera motllurada, que tamb\xc3\xa9 \xc3\xa9s original. En el cos afegit hi ha una finestra rectangular horitzontal en cadascuna de les plantes. Entre ambdues finestres hi ha un rellotge de sol de forma circular fet l\'any 1996 per Isidre Romeu Ivern. A excepci\xc3\xb3 d\'un apart de la fa\xc3\xa7ana d\'aquest cos, la resta t\xc3\xa9 la f\xc3\xa0brica a la vista, fruit d\'una intervenci\xc3\xb3 recent. A la part superior de la fa\xc3\xa7ana hi ha un r\xc3\xa0fec fet amb elements de terrissa decorats amb triangles._NEWLINE_El sistema constructiu \xc3\xa9s de tipus tradicional amb murs de c\xc3\xa0rrega i sostres unidireccionals de bigues de fusta. L\'entrebigat de la coberta i la volta de l\'escala s\xc3\xb3n de rajols. La coberta \xc3\xa9s teula \xc3\xa0rab. Els murs s\xc3\xb3n de ma\xc3\xa7oneria unida amb morter de cal\xc3\xa7. Les obertures de fa\xc3\xa7ana s\xc3\xb3n de pedra tallada d\'origen local.'